Ján Boroškay

Ján Boroškay (* 24. august 1841, Brezno† 4. marec 1923, Zvolen) bol slovenský učiteľ, notár, 
ornitológ, preparátor, lesmajster, entomológ a zberateľ prírodnín.

Životopis 
Narodil sa v rodine Jána Boroškaya a jeho manželky Barbory rodenej Loykovej. Študoval na gymnáziu v Levoči a Rožňave. Vyštudoval Banícku a lesnícku akadémiu v Banskej Štiavnici. Pôsobil spočiatku ako učiteľ v obci Kozelník, v okrese Banská Štiavnica. Neskôr ako notár v Ostrej Lúke a vo Zvolene. Od roku 1877 bol mestským lesmajstrom vo Zvolene. Zaoberal sa prírodnými vedami, bol zberateľom prírodnín - minerálov, skamenelín, vtákov, ich vajíčok a hniezd, jeleních parohov a srnčích parôžkov. Vlastnil bohatý herbár a zbierku hmyzu, najmä chrobákov, o výskum ktorých mal ako lesník veľký záujem. Zhromaždil aj pozoruhodnú zbierku mincí. Venoval sa však najmä ornitológii. Od roku 1885 spolupracoval s Uhorským ornitologickým ústavom, ktorému pravidelne posielal svoje pozorovania, i s Uhorskou ornitologickou spoločnosťou a Národným múzeom v Budapešti. Svoje celoživotné ornitologické  pozorovania zhrnul do práce Vtáctvo Zvolenskej župy, ktorá zostala v rukopise, nezvestná. Bol popredným preparátorom vtákov na Slovensku. Jeho zbierka preparovaných vtákov, ktorú vystavoval v roku 1906 v Budapešti i jeho zbierka minerálov sa nachádza v Prírodovednom múzeu SNM v Bratislave.

Literatúra 
 Sládek, J.: 1978, Boroškay - zvolenský lesník a prírodovedec. Vpred, 19, č, 10,  
 Kolektiv: 1986, Slovenský biografický slovník. I. zv. A-D (Boroškay, J., p. 299), Matica Slovenská, Martin.

Externé odkazy 
 
 Záznam o narodení a krste v matrike záznam číslo 85 – evanjelická farnosť; pokrstený ako Joannes Ludovicus Boroska

Osobnosti z Brezna
Slovenskí lesníci
Slovenskí entomológovia
Koleopterológovia
Slovenskí prírodovedci
Slovenskí zberatelia minerálov
Slovenskí zberatelia skamenelín
Absolventi Baníckej a lesníckej akadémie v Banskej Štiavnici
Slovenskí zberatelia
Slovenskí ornitológovia
Slovenskí pedagógovia
Slovenskí notári